མཁའ་འགྲོ་བདེ་ཆེན་རྒྱལ་མོ་ལས ཿསྐུ་གསུམ་བདུད་རྩིའི་བཅུད་ལེན་བཞུགས ཿམཁའ་འགྲོ་མ་ལ་ཕྱག་འཚལ་ལོཿ རླུང་ཟས་སྟོབས་ཀྱི་བཅུད་ལེན་ནིཿ བགེགས་འདུལ་ཁྲོ་བོའི་རྒྱལ་པོར་སྒོམ ཿཁུ་ཚུར་གདེངས་ཤིང་ཧཱུྃ་གླུ་ལེན ཿལག་པ་གཡས་གཡོན་གར་སྟབས་བསྒྱུར ཿདབང་པོའི་སྒོ་རྣམས་ཧཱུྃ་གིས་བཀག ཿབགེགས་ཀྱང་སྟོང་པ་ཉིད་དུ་བསམ ཿདེ་ནས་བླ་མའི་རྣལ་འབྱོར་སྒོམ ཿམོས་གུས་དྲག་པོས་གསོལ་བ་གདབ ཿརྐང་པ་རྡོ་རྗེའི་འདུག་སྟངས་ལ ཿལག་པ་སྟ་ཟུར་གཡས་གཡོན་བཞག ཿསྣ་བུག་གཉིས་ནས་དྲག་རླུང་དང་ ཿཁོང་འདར་ཐོན་པའི་ཧ་གསུམ་འབུད ཿངལ་བསོ་ཤེས་པ་དལ་བ་དང་ ཿཧུབ་སྒྲ་གསུམ་གྱིས་བསྡུད་མ་རུ ཿབྱ་ལམ་བཟའ་ཞིང་བུམ་ཅན་བཟུང་། ཧ་ཅང་མི་བསྡམ་ནམ་མཁའི་བཅུད ཿཁོང་དུ་འུབ་ཀྱིས་དྲངས་པར་བསམ ཿམི་ཐུབ་སྣ་བུག་གཉིས་ཀ་ནས ཿདྲག་འབུད་མ་ཡིན་དལ་བུས་བཏང་ ཿརེས་འགའ་པུས་བྲང་སྦྱར་བྱས་ལ ཿལག་པ་གཉིས་ཀྱིས་ཨོལ་ཀོ་བརྟེན ཿའཇམ་རླུང་ངང་ནས་དབྱིངས་རིག་བསྲེཿ རྟགས་དང་ཡོན་ཏན་བསམ་མི་ཁྱབ ཿརགས་པའི་ཟས་ཀྱི་ཞེན་པ་ཆོད ཿའབྱུང་བའི་སྙིགས་མ་ཤུགས་ལ་དེངས ཿསེམས་དང་རིག་པ་དངས་སྙིགས་ཕྱེད ཿགཉིད་ཀྱང་འོད་གསལ་ཆེན་པོར་འཆར ཿཡེ་ཤེས་ཆེན་པོའི་བཅུད་ལེན་ཡིན ཿས་མ་ཡ ཿལོངས་སྤྱོད་རྫོགས་སྐུ་རྡོ་རྗེ་སེམས ཿརྡོ་ཆེན་ཅོང་ཞིའི་བཅུད་ལེན་ནིཿ ཆེ་ཆུང་ནས་ཕྱེད་ཙམ་དུ་བརྡུངས ཿཚགས་ཀྱིས་བཙགས་ལ་སྙོམས་པར་བྱ ཿཆུ་ཡིས་ལེགས་བཀྲུ་རྡོ་ཕྱེ་དང་ཿ ཐལ་དྲི་སྤུ་ཙམ་མ་འདྲེས་གཅེས ཿའབྲི་ཡི་འོ་མ་མར་གསར་དང་ ཿཀར་བུར་སྦྲང་རྩི་སྤྱངས་པའི་ནང་ ཿབཏབ་ནས་མ་ཚིག་ལེགས་པར་སྐོལ ཿཁུ་བ་རང་སིམ་འགྲོ་བར་བྱ ཿགཡའ་མེད་སྣོད་བླུགས་མ་ཧུམས་གཅེས ཿདགོང་དང་ཐོ་རངས་ཉིན་གུང་གསུམ ཿཐུར་མགོ་རེ་རེ་ཇ་ཡིས་ཕུལ ཿའདུ་བའི་ནད་སེལ་སྒྲིབ་པ་བྱང་ ཿཉམས་དང་རྟོགས་པ་ཤུགས་ལ་འཕེལ ཿདཔའ་བོ་མཁའ་འགྲོ་དབང་དུ་འདུ ཿགནད་དུ་སོང་ན་འབྱུང་བའི་ཁམས ཿཉམས་བརྟས་བཀྲག་དང་གཟི་མདངས་འབར ཿསྟོབས་རྩལ་གླང་པོ་ཆེ་དང་མཉམ ཿམི་མ་ཡིན་དང་བརྡ་འཕྲོད་ཅིང་ ཿམངོན་ཤེས་རྫུ་འཕྲུལ་ཐོགས་པ་མེད ཿས་དང་ལམ་གྱི་ཡོན་ཏན་རྫོགས ཿས་མ་ཡ ཿསྤྲུལ་སྐུ་འབྲུ་ཆེན་བཅུད་ལེན་ནིཿ ནས་ཆེན་སྦུན་པ་མེད་པ་དེཿ རྡུལ་དྲི་བཀྲུས་ལ་ལེགས་པར་ཟུས ཿརྫ་ནང་བླུགས་ལ་ཆང་ལྟར་བཙོཿ སྐྱ་བས་དཀྲུགས་ཤིང་འབྲགས་མི་གཞུག ཿརྒྱུན་དུ་རླངས་པ་མ་ཤོར་གཅེས ཿཆུ་ཐག་ཆོད་ནས་གཞོང་པའམ ཿསྤུ་རྡུལ་མེད་པའི་སྣོད་དུ་སྐམ ཿཉིན་རེ་ནས་ཕུལ་རེ་ཡི་ཚད ཿམར་ཚིལ་ལན་ཚྭའི་རྡོར་དང་བཅས ཿའབྲུ་ཐུག་ཉིད་དུ་འཚོ་ཤེས་སྤྱོད ཿསྲིན་བུ་འཆི་པར་མི་འགྱུར་ཞིང་ཿ དཀོར་དང་ལོག་འཚོའི་ཉེས་པ་དག ཿབྱ་བ་བཏང་བའི་རྣལ་འབྱོར་ལ ཿཟས་ཀྱིས་འཕོངས་པ་འབྱུང་མི་སྲིད ཿདེ་ལྟར་བཅུད་ལེན་རྣམ་པ་གསུམ ཿབཟའ་དུས་ཡེ་གེ་འབྲུ་གསུམ་དུ ཿབསྒོམས་པས་བདུད་རྩིའི་ནུས་པ་འབྱིན ཿས་མ་ཡ ཿདེ་ལྟར་སྐུ་གསུམ་བཅུད་ལེན་ནིཿ ཁམས་དང་དབང་པོའི་ཁྱད་པར་གྱིས ཿསོ་སོ་ཉམས་སུ་བླང་ནུས་མོད ཿམོས་པས་སྤྱོད་པའི་གང་ཟག་ཕལ ཿརིམ་བཞིན་ཆོས་ལོངས་སྤྲུལ་སྐུའི་ཚུལ ཿཉི་མ་རེ་མོས་ཉམས་བླངས་པས ཿལུས་སྟོབས་རྒུད་པར་མི་འགྱུར་ཞིང་ ཿཡུན་དུ་བསྲིང་བའི་མཐུ་ཆེ་བས ཿཟླ་བ་རེ་ལ་བདུན་ཕྲག་རེཿ རྟག་པ་རྒྱུན་གྱི་ཉམས་ལེན་འབད ཿརྗེས་ལ་ཟོས་ལོག་མི་འབྱུང་ཕྱིར ཿརགས་པའི་ཟས་ལ་རིམ་གྱིས་བསླབ ཿབྱང་ཆུབ་བསྒྲུབ་པའི་ཆ་རྐྱེན་ཏེཿ སྒྲུབ་པ་པོ་ཡི་དཔལ་དུ་ཤོག ཿས་མ་ཡ ཿརྒྱ་རྒྱ་རྒྱཿ